Na temelju članka 35. st.1. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09,143/12, 152/14, 81/15 – pročišćeni tekst i 94/17 – ispravak pročišćenog teksta) i članka 48. st. 1. točka 5. Zakona o lokalnoj i područnoj (regionalnoj) samoupravi („Narodne novine“ broj 33/01,60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 21. Odluke o načinu, uvjetima i postupku raspolaganja imovinom u vlasništvu Općine Vladislavci („Službeni glasnik“ Općine Vladislavci broj 4/16 i 4/20) te članka 30. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 8/20 i 2/21), Općinsko vijeće Općine Vladislavci na svojoj 13. sjednici održanoj dana 28. ožujka 2022. godine donosi

**ODLUKU**

**o raspisivanju javnog natječaja** **za** **zakup krovnih površina zgrada javnih namjena u vlasništvu Općine Vladislavci radi postavljanja fotonaponskih sustava u svrhu proizvodnje električne energije**

**Članak 1.**

Raspisuje se javni natječaj za zakup krovnih površina zgrada javnih namjena u vlasništvu Općine Vladislavci radi postavljanja fotonaponskih sustava u svrhu proizvodnje električne energije putem prikupljanja pisanih ponuda za sljedeće krovne površine u vlasništvu Općine Vladislavci:

1. M. Hrastin – Hrastin, Ferenca Kiša 10, 31431 Čepin, k.č.br. 86, k.o. Hrastin; maksimalna snaga elektrane do 5 kW
2. DD Hrastin – Hrastin, Šandora Petefija 64, 31431 Čepin, k.č.br. 93, k.o. Hrastin; maksimalna snaga elektrane do 38 kW
3. R. Dvorište – Dopsin, Josipa Jurja Strossmayera 35/C, 31431 Čepin, k.č.br. 92/2, k.o. Dopsin; maksimalna snaga elektrane do 10 kW
4. MO Dopsin – Dopsin, Josipa Jurja Strossmayera 70, 31431 Čepin, k.č.br. 152, k.o. Dopsin,; maksimalna snaga elektrane do 7 kW
5. MO Dopsin 2 – Dopsin, Josipa Jurja Strossmayera 70, 31431 Čepin, k.č.br. 152, k.o. Dopsin, maksimalna snaga elektrane do 24 kW
6. IG DOPSIN – Dopsin, Josipa Jurja Strossmayera 118/A, 31431 Čepin, k.č.br. 183/1, k.o. Dopsin; maksimalna snaga elektrane do 7 kW
7. Općina Vladislavci – Vladislavci, Kralja Tomislava 141, 31431 Čepin, k.č.br. 467, k.o. Vladislavci; maksimalna snaga elektrane do 16 kW
8. LD Vladislavci – Vladislavci, Športska 3/A, 31431 Čepin, k.č.br. 819/1, k.o. Vladislavci; maksimalna snaga elektrane do 5 kW
9. OV Mrtvačnica – Vladislavci, Kralja Tomislava 180, 31431 Čepin, k.č.br. 697, k.o. Vladislavci; maksimalna snaga elektrane do 8 kW
10. DVD Vladislavci – Vladislavci, Erne Kiša 3, 31431 Čepin, k.č.br. 388, k.o. Vladislavci; maksimalna snaga elektrane do 20 kW
11. NK LIV – Vladislavci, Športska 3, 31431 Čepin, k.č.br. 819/1, k.o. Vladislavci; maksimalna snaga elektrane do 8 kW
12. DV Vladislavci – Vladislavci, Športska 1, 31431 Čepin, k.č.br. 819/2, k.o. Vladislavci; maksimalna snaga elektrane do 92 kW
13. MO Vladislavci – Vladislavci, Kralja Tomislava 141, 31431 Čepin, k.č.br. 467, k.o. Vladislavci; maksimalna snaga elektrane do 21 kW

Ponuditelj ili zajednica ponuditelja mora uzeti u zakup sve krovne površine zgrada koje su predmet Natječaja na razdoblje od 15 godina.

Krov zgrade koji se koristi označen u glavnom projektu daje se u zakup na rok od 15 godina u skladu sa statusom povlaštenog proizvođača električne energije iz obnovljivih izvora energije. Obveza plaćanja zakupnine teče od dana prvog očitanja obračunskog mjernog mjesta postrojenja odabranog ponuditelja ili zajednice ponuditelja.

Prije davanja ponuda ponuditelji ili zajednica ponuditelja imaju pravo pregleda krovova zgrade uz prethodnu najavu vlasnicima zgrade.

**Članak 2.**

Zakup krovnih površina zgrada javnih namjena iz članka 1. ove Odluke provest će se prikupljanjem pisanih ponuda.

Javni natječaj za prikupljanje pisanih ponuda za zakup krovnih površina zgrada javnih namjena u vlasništvu Općine Vladislavci radi postavljanja fotonaponskih sustava u svrhu proizvodnje električne energije iz članka 1. ove Odluke raspisat će općinski načelnik te će se isti objaviti na oglasnoj ploči i web stranici Općine Vladislavci [www.opcina-vladislavci.hr](http://www.opcina-vladislavci.hr) a obavijest o raspisanom Javnom natječaju objavit će se u dnevnom tisku. Rok za prijavu na Javni natječaj iznosi 30 dana od dana objave obavijesti o raspisanom Javnom natječaju u dnevnom tisku.

**Članak 3.**

Početna cijena ukupne zakupnine za sve zgrade unutar Javnog natječaja iznosi 10% ukupnog mjesečnog prihoda koji ostvari ponuditelj za isporučenu električnu energiju, a temeljem ugovora o otkupu električne energije.

Najpovoljniji ponuditelj je onaj, koji uz ispunjavanje ostalih uvjeta iz javnog natječaja, ponudi najviši iznos u postotku (%) ukupnog mjesečnog prihoda koji će ostvariti temeljem ugovora o otkupu električne energije i ukupno za razdoblje od 15 godina.

Ugovor o zakupu odabrani ponuditelj u obvezi je sklopiti s vlasnikom zgrade na koji postavlja fotonaponski sustav (solarnu elektranu) za proizvodnju električne energije.

Odabrani ponuditelj plaća mjesečni zakup na IBAN vlasnika zgrade u kalendarskom mjesecu za prethodni mjesec te redovito dostavlja kopiju obračuna za proizvedenu električnu energiju.

Najkraći jamstveni rok za postavljene fotonaponske panele iznosi 25 godina na 80% učinkovitosti panela, što podrazumijeva tehničku i funkcionalnu ispravnost za cijelo vrijeme trajanja jamstva, a za ostalu opremu vrijedi jamstveni rok koji daje proizvođač opreme .

Osim plaćanja zakupnine sukladno ponudi, ponuditelj je u obvezi sam o svom trošku:

* na svaku zgradu postaviti fotonaponski sustav (solarnu elektranu), a koji ima snagu i ostale karakteristike sukladno uvjetima iz Tarifnog sustava za proizvodnju električne energije iz obnovljivih izvora i kogeneracije, a za koju vlasnik zgrade nije u obvezi platiti naknadu
* izraditi građevinski glavni projekt, s tlocrtom s ucrtanim dijelom krova koji se koristi, od strane ovlaštenog inženjera s izračunom mehaničke otpornosti i stabilnosti konstrukcije krovišta zgrade te osigurati vodonepropusnost i održavanje krova zgrade za cijelo vrijeme trajanja zakupa na mjestu na kojem se krov koristi  
  održavati krovne površine, fotonaponski sustav (solarnu elektranu), otkloniti svako oštećenje ili kvar na njima za čitavo vrijeme trajanja ugovora o zakupu,   
  osigurati zgradu s pripadajućim stvarima, opremom, kao i fotonaponski sustav (solarnu elektranu) od štete uključujući požar i udar groma za cijelo vrijeme trajanja ugovora o zakupu

Nakon isteka zakupa, postoje tri mogućnosti o kojima će odlučiti Općina Vladislavci samostalno, odnosno u dogovoru sa zatečenim zakupnikom, u skladu s okolnostima i potrebama u datom trenutku:

1. Ponuditelj je dužan najkasnije 30 dana od isteka ugovora o zakupu predati vlasniku zgrade u bezuvjetno vlasništvo cjelokupno izgrađen fotonaponski sustav (solarnu elektranu) u potpuno ispravnom i funkcionalnom stanju sa svom pripadajućom dokumentacijom i važećim jamstvom
2. Ponuditelj je dužan o svom trošku zbrinuti fotonaponski sustav (solarna elektrana) na zgradi i vratiti krov u prvobitno stanje
3. Ponuditelj (zakupnik) može produžiti Ugovor o zakupu

Ponuditelj potpisom ugovora o zakupu obvezuje se o svom trošku, bez prava na povrat uloženih sredstava, pripremiti i predati Hrvatskom operateru tržišta energije d.o.o. – HROTE, svu dokumentaciju potrebnu za potpisivanje ugovora o otkupu električne energije s Hrvatskim operaterom tržišta energije d.o.o. u roku od 6 mjeseci od dana sklapanja ugovora o zakupu, sukladno uvjetima iz Javnog natječaja te je dužan u roku od 12 mjeseci od dana sklapanja ugovora o zakupu nabaviti opremu, instalirati fotonaponski sustav (solarnu elektranu) i započeti s isporukom električne energije.

Odabrani ponuditelj ili zajednica ponuditelja preuzima krovne površine u viđenom stanju i nema pravo naknadnog prigovora na kvalitetu, stanje i izgled istih.

Vlasnik zgrade nije odgovoran ako ponuditelj iz bilo kojeg razloga ne uspije ishoditi potrebnu dokumentaciju ili postaviti fotonaponski sustav (solarnu elektranu) te nije u obvezi platiti naknadu štete u slučaju nemogućnosti postavljanja fotonaponskog sustava (solarne elektrane).

Pravo prijave na javni natječaj imaju fizičke (obrti) ili pravne osobe koje:

1. su registrirane u Republici Hrvatskoj za obavljanje energetske djelatnosti
2. u zadnjih 12 mjeseci nisu imale blokiran žiro račun
3. imaju podmirene sve obveze prema Općini Vladislavci po bilo kojoj osnovi
4. imaju podmirene sve dospjele porezne obveze i obveze za mirovinsko i zdravstveno osiguranje

**Članak 4.**

Uz ponudu ponuditelji su dužni priložiti slijedeću dokumentaciju :

* izvornik ili ovjerenu presliku izvatka iz sudskog registra kojim dokazuje da je registriran za obavljanju energetske djelatnosti u Republici Hrvatskoj te izvornik ili ovjerenu presliku izvatka iz obrtnog registra ukoliko ponudu podnosi fizička osoba obrtnik, a ukoliko ponudu dostavlja zajednica ponuditelja dužni su dostaviti navedeni dokaz za sve ponuditelje; navedeni dokazi ne smiju biti stariji od 30 dana
* potvrdu Općine Vladislavci da nema duga prema proračunu Općini Vladislavci, a ukoliko ponudu dostavlja zajednica ponuditelja dužni su dostaviti navedeni dokaz za sve ponuditelje,
* podaci o bonitetu (obrazac BON 1), osim za fizičke osobe obrtnike, a ukoliko ponudu dostavlja zajednica ponuditelja dužni su dostaviti navedeni dokaz za sve ponuditelje,
* podaci o solventnosti (obrazac BON 2 ili SOL 2), a ukoliko ponudu dostavlja zajednica ponuditelja dužni su dostaviti navedeni dokaz za sve ponuditelje,
* potvrdu Porezne uprave o ispunjenoj obvezi plaćanja poreza i doprinosa za zdravstveno i mirovinsko osiguranje, a ukoliko ponudu dostavlja zajednica ponuditelja dužni su dostaviti navedeni dokaz za sve ponuditelje,
* dokaz da ponuditelj ili zajednica ponuditelja već ima sklopljene ugovore o otkupu električne energije s operatorom tržišta (Hrvatski operator tržišta energije d.o.o. – HROTE) ili opskrbljivačem električne energije) za postrojenja (fotonaponska elektrana sa solarnim toplinskim sustavom) snage od minimalno 200 kW. Dokaz je preslika ugovora sa HROTE-om ili opskrbljivačem električne energije,
* reference dosadašnjih uradaka (unazad 5 godina) po mogućnosti s fotografijama i lokacijama izgrađenih fotonaponskih elektrana od kojih je barem jedna u vlasništvu ponuditelja; sva postrojenja moraju biti priključena na električnu mrežu, ukupne instalirane snage ne manje od 500 kW; predmeti popis elektrana treba sadržavati sljedeće podatke: naziv postrojenja, instalirana snaga postrojenja, investitor postrojenja, datum priključenja na električnu mrežu, lokaciju, katastarsku česticu i katastarsku općinu na kojem je izgrađeno postrojenje, sveukupne vrijednosti od minimalno 10.000,000,00 kuna,

- jamstvo za ozbiljnost ponude u iznosu 70.000,00 kuna ukupno za sve zgrade. Jamstvom za ozbiljnost ponude smatrat će se uplata iznosa od 70.000,00 kuna na IBAN konstrukcijski račun Općine Vladislavci HR88 2390 0011 8579 0000 9 za koju se ponuda podnosi, prilikom uplate upisuje se model: HR68, poziv na broj primatelja: 7706-OIB podnositelja ponude, opis plaćanja: jamstvo za ozbiljnost ponude Natječaja za zakup krovova, virmanom ili općom uplatnicom ili bjanko zadužnica, ovjerena od strane javnog bilježnika, u izvorniku, i popunjena sukladno Pravilniku o obliku i sadržaju bjanko zadužnice. Kao dokaz uplate, uz ponudu treba se priložiti preslika naloga o plaćanju jamstva. Ponuda ponuditelja ili zajednice ponuditelja koji ne dostave jamstvo za ozbiljnost ponude ili ne dostave valjano jamstvo za ozbiljnost ponude bit će odbačena i neće se razmatrati,

* ponuđeni mjesečni iznos zakupnine izražen u postotku (%) ukupno za sve zgrade,
* priložiti izjavu kojom se obvezuju dostaviti jamstvo za uredno i u roku izveden posao u obliku bjanko zadužnice, ovjerene od strane javnog bilježnika, u izvorniku, i popunjene sukladno Pravilniku o obliku i sadržaju bjanko zadužnice u iznosu od 10% od vrijednosti investicije za svaku zgradu koja se uzima u zakup.

Navedeni dokazi prilažu se u izvorniku, s tim da isti ne smiju biti stariji od 30 dana računajući od dana podnošenja ponude ili u ovjerenoj preslici kod javnog bilježnika.

**Članak 5.**

Jamčevina za sudjelovanje u postupku javnog natječaja za zakup krovnih površina zgrada javnih namjena iznosi 70.000,00 kuna ukupno za sve zgrade.

Jamčevina se uplaćuje na račun Općine Vladislavci IBAN: HR88 2390 0011 8579 0000 9, model –HR68, poziv na broj – 7706-OIB ponuditelja, do krajnjeg roka za dostavu pisanih ponuda.

**Članak6.**

Odluku o odabiru najpovoljnije ponude donosi Općinsko vijeće.

Svaki ponuditelj ili zajednica ponuditelja koji je sudjelovao u ovom Natječaju bit će pisanim putem obaviješten o ishodu istog u roku 8 dana od dana donošenja Odluke o utvrđivanju najpovoljnijeg ponuditelja ili zajednice ponuditelja.

Ugovor o zakupu s najpovoljnijim ponuditeljem sklopit će općinski načelnik.

Najpovoljniji ponuditelji koji odustanu od ponude nakon završetka postupka javnog otvaranja ponuda, koji ne pristupe sklapanju ugovora o zakupu, gube pravo na povrat uplaćene jamčevine, a Općinsko vijeće pridržava pravo izabrati drugog ponuditelja među prispjelim ponudama sukladno utvrđenim uvjetima.

Sve troškove u vezi sklapanja i provedbe ugovora o zakupu snosi zakupoprimac.

Ponuditelj ili zajednica ponuditelja potpisom ugovora o zakupu obvezuje se o svom trošku, bez prava na povrat uloženih sredstava, pripremiti i predati Hrvatskom operateru tržišta energije d.o.o. – HROTE ili opskrbljivača električne energije, svu dokumentaciju potrebnu za potpisivanje ugovora o otkupu električne energije s Hrvatskim operaterom tržišta energije d.o.o. ili opskrbljivačem električne energije u roku od 6 mjeseci od dana sklapanja ugovora o zakupu, sukladno uvjetima iz Natječaja te je dužan u roku od 12 mjeseci od dana sklapanja ugovora o zakupu nabaviti opremu, instalirati fotonaponski sustav (solarnu elektranu) i započeti s isporukom električne energije.

**Članak 7.**

Odabrani ponuditelj ili zajednica ponuditelja plaća mjesečni zakup na IBAN Općine Vladislavci do 15. dana u kalendarskom mjesecu za prethodni mjesec te redovito dostavlja kopiju obračuna za proizvedenu električnu energiju, nakon što nabavi opremu, instalira fotonaponski sustav (solarnu elektranu) i započne s isporukom električne energije.

**Članak 8.**

Postupak javnog natječaja za zakup krovnih površina zgrada javnih namjena iz članka 1. ove Odluke provodi Povjerenstvo za provedbu postupka davanja u zakup krovnih površina zgrada javnih namjena u vlasništvu Općine Vladislavci radi postavljanja fotonaponskih sustava u svrhu proizvodnje električne energije u sastavu:

1. Gordana Pehar Kovačević, predsjednik Povjerenstva,
2. Krunoslav Morović, član Povjerenstva,
3. Dino Ćosić, član Povjerenstva.

po sljedećim pravilima:

* Na mjestu i u vrijeme određeno za javno otvaranje u roku zaprimljenih ponuda uvodno otvoriti javno otvaranje, odnosno započeti postupak javnog otvaranja,
* Otvoriti u roku zaprimljene ponude redoslijedom zaprimanja i provjeriti odgovara li sadržaj istih uvjetima Javnog natječaja, tj, sadrži li zaprimljena ponuda svu dokumentaciju propisanu člankom 4. ove Odluke
* Razmotriti ponude i dokaze, utvrditi njihovu pravnu valjanost, te odmah objaviti odluku;
* U slučaju da je dostavljeno više ponuda s istim najviše ponuđenim postotkom, najpovoljnijom će se smatrati ona koja je ranije zaprimljena;
* U slučaju odustanka prvog najpovoljnijeg ponuditelja, najpovoljnijim ponuditeljem se smatra slijedeći ponuditelj koji je ponudio najvišu cijenu uz uvjet da je veća ili jednaka početnoj cijeni,
* Po okončanju postupka javnog otvaranja utvrditi koja se ponuda smatra najpovoljnijom te takvo utvrđenje unijeti u zapisnik ;
* Zapisnik o provedenom postupku javnog otvaranja ponuda s prijedlogom za prihvat ponude koja se smatra najpovoljnijom dostaviti Općinskom vijeću Općine Vladislavci na odlučivanje,
* Zakašnjele ponude neotvorene vratiti ponuditeljima.

**Članak 9.**

Javno otvaranje ponuda provest će se u prostorijama Općine Vladislavci – vijećnica u Vladislavcima, Kralja Tomislava 141, a datum i vrijeme održavanja utvrđuju se tekstom Javnog natječaja, iznimno, zbog epidemiološke situacije uzrokovane COVID -19 virusom, općinski načelnik može odlučiti da se ne održi javno otvaranje ponuda.

Općinsko vijeće donijet će Odluku o odabiru u roku od 15 dana od primitka prijedloga od strane Povjerenstva.

Općinsko vijeće Općine Vladislavci pridržava pravo poništiti objavljeni Javni natječaj u cijelosti ili djelomično, bez posebnog obrazloženja, do donošenja Odluke o prihvatu ponude.

**Članak 10.**

Provedba ove Odluke - objava Javnog natječaja i potrebni administrativno – tehnički poslovi povjeravaju se Jedinstvenom upravnom odjelu Općine Vladislavci.

**Članak 11.**

Ova Odluka stupa na snagu osmog dana od dana objave u „Službenom glasniku“ Općine Vladislavci.

KLASA: 372-02/22-02/01

URBROJ: 2158-41-01-22-02

Vladislavci, 28. ožujka 2022. godine

**Predsjednik**

**Općinskog vijeća**

Krunoslav Morović, v.r.